Waarheen is Stellenbosch-bib se Afrikaanse boeke?Die plaaslike owerheid sê wanneer boeke van die rakke verwyder word, word dit óf na ander biblioteke in die Wes-Kaap versprei, óf dit word geskenk aan nieregeringsorganisasies of skole. (Foto ter illustrasie: Maroela Media) Daar is hoegenaamd nie sprake daarvan dat die Stellenbosch-munisipaliteit besig is met geteikende pogings om van ouer Afrikaanse boeke ontslae te raak nie. “Ons biblioteekdienste, net soos wat die praktyk is by enige private biblioteek, moet af en toe ontslae raak van ouer boeke wat vervang word met nuwe literatuur, asook nuwe eksemplare van ouer literatuur,” sê Stuart Grobbelaar, munisipale woordvoerder. “Dít sluit Afrikaanse, Engelse en Xhosa-boeke – fiksie én niefiksie – in.” Die munisipaliteit het gereageer ná kommer deur biblioteekgebruikers dat al hoe meer boeke – spesifiek Afrikaanse titels – van die biblioteekrakke verdwyn. “Ons het die afgelope maand begin agterkom dat van die ouer Afrikaanse boeke begin verdwyn,” het ŉ bekommerde leser aan Maroela Media gesê. “Dit sluit besonderse Afrikana in soos werke deur onder andere FA Venter, Anna M Louw, Karel Schoeman, Dalene Matthee en Karl Kielblock. Dit lyk asof die biblioteek moontlik ŉ nuwe beleid het om alle boeke met ‘geel bladsye’ uit sirkulasie te haal. “Dit is eenvoudig onaanvaarbaar om Afrikaanse kultuurgeskiedenis op so ŉ manier ‘uit te wis’, veral in die lig daarvan dat die meeste van die boeke waarmee skynbaar weggedoen word reeds uit druk is en juis slegs beskikbaar is in ‘veilige hawens’ soos biblioteke.” Grobbelaar sê die plaaslike owerheid bedryf nege openbare biblioteke in die munisipale gebied en wanneer boeke van die rakke verwyder word, word dit óf na ander biblioteke in die Wes-Kaap versprei, óf dit word geskenk aan nieregeringsorganisasies of skole. “Afrikaanse boeke word beslis nie verwyder nie. “Inteendeel, heelwat Afrikaanse boeke word op ŉ gereelde grondslag vanaf die provinsie aangevra. Ons biblioteekdienste moet op ŉ maandelikse grondslag nuwe bestelvorms aan die provinsie verskaf en hierdie lyste sluit byna altyd nuwe, asook ouer Afrikaanse titels in, na gelang van wat beskikbaar is en waarna daar ŉ groot aanvraag is,” sê Grobbelaar. Die leser het ook sy diepe kommer te kenne gegee oor die vermoede dat die verwydering van die boeke ŉ poging is om die Afrikaanse kultuurerfenis te onderdruk. Grobbelaar sê hierop die biblioteekdiens is meer as bereid om inwoners te help om ŉ spesifieke boek wat hy nie by een biblioteek kan opspoor nie, van ŉ ander te laat kom. “Daar is ook heelwat Afrikana-boeke wat waardevolle Afrikaanse boeke insluit, wat in die biblioteek bewaar word vir inwoners, maar nie op die rakke verskyn nie – juis omdat die munisipaliteit hierdie waardevolle items wil bewaar. Hierdie boeke kan steeds deur enige inwoner gelees of uitgeneem word.”